**ÅRSMØTEHELG I BERGEN, 19.-20. SEPTEMBER 2015**

Anders Aarheim, leder i Troldhaugens venner, ønsket alle velkommen til FNM’s årsmøte i Bergen. Innledningsvis fortalte han om Troldsalen, hvor vi var samlet, bygget i 1985 og modernisert for fem år siden. Foajeen var ferdig i våres, og ble ved ferdigstillelsen innviet av statsministeren.

Bjørn Laastad, leder i Lysøens venner, presenterte arrangementskomiteen, 2 personer fra hver forening. Årsmøtehelgen var et samarbeid mellom tre venneforeninger; Troldhaugens Venner (Edvard Griegs hjem), Siljustøls Venner (Harald Sæveruds hjem) og Lysøens Venner (Ole Bulls hjem). Med venneforeningene for tre komponisthjem som arrangør,der alle komponistene var svært sentrale i norsk musikkliv, skulle det bli en helg i musikkens tegn.

Leder for FNM, Knut Sterud, ønsket på vegne av forbundet alle velkommen til årsmøtet, og minnet om viktigheten ved å møtes på samlinger som dette for utveksling av ideer og erfaringer.

Det faglige programmet ble innledet med:

* **IDÉTORG – PRESENTASJON AV VENNEFORENINGER**

*Møteleder: Kari Hop Skiftesvik*

Kari fortalte at idétorg hadde vært på årsmøteprogrammet flere ganger. Dette fordi venneforeningene har opplevd dette som inspirerende, og at det har gitt tanker og ideer som den enkelte venneforening kunne ta med seg tilbake til sine lokalforeninger. Det var iår valgt tre foreninger ut fra størrelse (antall medlemmer) til å presentere seg. Hver forening hadde 10 minutter til sin presentasjon.

Følgende venneforeninger hadde innlegg:

* De Sandvigske Samlingers Venner v/Svend Strand
* Asker Museums Venner v/Astrid
* Pressemuseet Fjeld-Ljoms Venner v/Per Hvamstad

Se disse venneforeningers presentasjoner separat på FNM’s hjemmeside, fnm.no.

Etter innleggene ble det gitt tid til spørsmål fra salen.

Spørsmål til Svend Strand om hvordan Maihaugen rekrutterer nye til “torsdagsvennene”. Svaret på dette er “by word of mouth”. Det er imidlertid vanskeligere nå å få medlemmer, enn hva det var tidligere.

Det ble også forespurt fra salen om “vennene” får lov til å håndtere gjenstander i samlingene. Det er forskjellig holdninger til dette fra museene. Som et resultat av dette ble det diskutert hvordan vennene best kan bidra i sine museer, samt hvordan skal man rekruttere nye medlemmer til venneforeningene.

* **MUSEENE OG VENNEFORENINGENE; PROFESJONALITET KONTRA FRIVILLIGHET”**

*Møteleder: Knut Sterud*

Disse hadde innlegg:

* Marianne L. Nielsen, direktør Bymuseet i Bergen
* Anne Asserson, leder Siljustøls Venner

Marianne L. Nielsen tok utgangspunkt i eget museum, og påpekte viktigheten av at venneforeningen er en venneforening og ikke “uvennforening”. Man må arbeide mot felles mål og til beste for museet.

Hun stilte også spørsmålet: “Hvem er de profesjonelle?”

Det er ikke bare de museumsansatte som er “de profesjonelle”, men også venner som bidrar på forskjellige områder kan være profesjonelle basert på sin utdannelse, kunnskap og erfaring. Denne profesjonaliteten tar de med seg inn i det praktiske vennearbeidet.

Bymuseet i Bergen har også mange venner som stiller opp ved arrangementer som frivillige, uten at de er medlem av noen venneforening. De deltar og bidrar på de områdene der de har sine interesser/hobbier.

Marianne L. Nielsen ønsket at de museumsansatte kunne ha mer tid til de frivillige. I en hektisk hverdag er dette ofte vanskelig å få til.

Det er ikke et bidrag til museet dersom venner har en “what’s in it for me”- holdning, og at man ser på venneforeningen man er medlem i kun som en fordelsklubb og hva man får igjen i form av rabatter og tilbud.

Anne Asserson, leder i Siljustøls Venner, åpnet sitt innlegg med å stille spørsmålet “hvorfor er vi medlem i FNM?”

* FNM er en arena for formidling av synspunkter og erfaringer
* Overordnet paraplyorganisasjon

Hvordan kan FNM bidra til en bedret økonomi i venneforeningene?

Anne Asserson viste til heftet “Ledelsen av Frivillige i Museer” om hvordan venneforeninger og frivillige kan bidra inn mot museene.

Etter innleggene var det åpent for spørsmål og synspunkter fra salen.

* Venneforeningen er til for museet, ikke omvendt. Holdningen må være at det man gjør må være til det beste for museet.
* Viktig å få yngre, og yngre pensjonister som kan bidra, inn i venneforeningene
* Nærhet mellom frivilligheten og profesjonaliteten (de ansatte) er viktig. Må spille på lag.
* Viktig å vite hvor mange timer de frivillige bruker for sine museer. Oppfordring fra leder i FNM at venneforeningene sender en oversikt over dette til forbundet, slik at det kan lages en statistikk over dette. Dette kan brukes overfor departementet ved søknad om støtte.

Fredrikstad, 8.10.15

Inger K. Tvete